Intens cap de setmana nadalenc per a l’Agrupació Musical Los Silos
2025-07-24

El Nadal s’instal·larà el pròxim cap de setmana a Burjassot. Moltes seran les entitats que celebraran actes per a festejar aquestes dates tan màgiques i emotives i, entre elles, està l’Agrupació Musical Los Silos.

L’entitat burjassotera ha marcat en el calendari dues dates, el dissabte 17 i el diumenge 18 de desembre; dates en les quals oferirà de manera gratuïta, a tota la ciutadania, els seus tradicionals Concerts de Nadal.

La primera cita serà el dissabte 17 de desembre, a les 18.00 hores, en la Plaça de l’Ajuntament, on tindrà lloc el concert de la Banda Simfònica i de la Banda Juvenil. Totes dues formacions interpretaran els temes més característics d’aquesta època de l’any.

El diumenge 18 de desembre, serà el torn de la Coral Los Silos, l’Orquestra Simfònica i el Cor Infantil. Les tres formacions delectaran a totes les persones que es vulguen acostar a la Parròquia del Sagrat Cor, a les 19.00 hores, amb un repertori de temes nadalencs preparat per a l’ocasió.

Dos jornades molt importants per a l’Agrupació Musical Los Silos que espera comptar amb la presència de la ciutadania de Burjassot en tots dos concerts, els quals compten amb la col·laboració, per al seu desenvolupament, de l’Ajuntament de Burjassot.